usa box office: hasadás - aeon flux
3 hónapja magyar box office: szétrobbantva 3 hónapja szinkronhangok: életem cukkiniként aeon flux
2017. január 22. 18:13:00
A döglődő Martin Luther King-hétvége után erőre kapott az amerikai toplista, jobban mondva a vezető pozícióban történtek mozgalmas dolgok: a Széttörve messze túllicitálta az elvárásokat, és oly magasan nyitott, ahonnét még a százmilliós végződés is távlatba került. Ezalatt végleg bebizonyosodott, hogy Vin Dieselre csak úgy vevő a közönség, ha autóban ül: a xXx: Újra akcióban 20 millióval futott be.
> új filmekM. Night Shyamalan pazar box office-pályafutást tudott magáénak 2006-ig, amikor is a Lány a vízben megtörte a Hatodik érzékkel, A sebezhetetlennel, a Jelekkel és A faluval kikövezett sort. Az anyagi boldogulás változatos volt ezt követően, ám a kritika egyöntetűen elutasított mindent, ami kikerült a kezei közül. Ezek után A látogatás 2015-ös, meglepő sikere (25 millió felett nyitott) kilátásba helyezte a visszatérés lehetőségét - ebben jó partnerre talált emberünk Jason Blum sztárproducer személyében is. És a Széttörve (Split; hazai bemutató: már a mozikban) megtette, amit most meg kellett tennie: elnyerte magának az újságírókat, pöpec előzeteseivel pedig becsábított mindenkit, akit lehetett, márpedig az a helyzet, hogy ők sokan vannak. A történet hősei tinilányok, a tizenéves közönség pedig James McAvoyban is stabil pontot láthatott, már csak az X-Menek után is, a thrilleri sztorival pedig az idősebbeket is be lehetett lasszózni. A nemek szinte egyenlő arányban oszlottak meg a nézőtereken, a fehérek és nem férek aránya is teljesen azonosnak bizonyult, és a 25 év alattiak is csak hajszálnyival képviselték többen magukat, mint az e fölöttiek. Tegyük még hozzá, hogy az idei esztendő eddig tényleg nem szolgálta ki semmi értékelhetővel a nézőket (leszámítva a tavalyról átcsúszott A számolás jogát), hogy a horror-thrillerek tudnak a legjobban aratni a semmiből (a The Bye Bye Man ezt megmutatta legutóbb, bár csak egy hétvége erejéig), és így már láthatóvá válik, miként tudott a Széttörve 40 millió dollárt felhalmozni - a negyedik legerősebb januári nyitányt prezentálva. A Universal istállójából kikerült filmre 10 milliót költöttek, 100 millióig pedig simán elmehet a film. A befejezés sok lehetőséget rejt, a folytatásféleségek előtt nyitva áll a kapu.Vin Diesel a Halálos iramban-széria gigantikus sikeréből kifolyólag joggal bízhatott abban, hogy nézői, és a közösségi médiás követői (akik rengetegen, de rengetegen vannak) követik majd mindenhová. 2015 őszén, Az utolsó boszorkányvadász bemutatójakor kiderült, ez nincs így, Amerikában nagyot zakózott a független pénzből forgott fantasy. Ezek után nem meglepő, hogy egy régi siker folytatásával rukkol elő ismét a kopasz. A xXx-en 2002-ben a Sony nyerészkedett, aztán 2005-ben a fércelt folytatáson eleget veszített ahhoz, hogy a xXx: Újra akcióbant (xXx: Return of Xander Cage; hazai bemutató: már a mozikban) lepasszolja, és a Paramountnál találjon menedékre. 85 millió dollár bánja, plusz az extenzív marketing költségei, hogy nem jöttek rá időben: Diesel nem piacképes színész magában, a xXx-franchise pedig kiöregedett 12 meg 15 év után - ami ironikus azok után, hogy 2002 mennyire frissnek, a kémműfaj megújítójának titulálták. Tehát a diverz szereposztás és az ismert márkanév az ismert arccal párosulva is kevés volt, hogy 20 millió dollárnál többet áldozzon az amerikai közönség arra, midőn a főhős utazik, csajozik, és közben rohadt menő - ahogy Samuel L. Jackson figurája összefoglalja a se füle-se farka akciózást kilátásba helyező trailerben. A blama önmagában nem olyan nagy, de annak ismeretében, hogy mi volt itt a fő cél (franchise-revideálás, nem kevesebb), a kudarc kellemetlen. 50 millió dollárt innen megcsípni már hardcore lesz, ahogy a nézőelpártolási trendeket ismerjük - nemzetközileg viszont éppen ennyire tett szert a film a hétvégén.Michael Keaton jobbnál jobb szerepeket játszik csupa jó filmben mostanság, és bár Az alapító (The Founder; hazai bemutató: február 2.) nem oly eredeti, mint a Birdman és nem oly releváns, mint a Spotlight, a maga jogán szép teljesítmény, megint kiváló alakítással. Ezek után sajnálatos, hogy a The Weinstein Company így elkótyavetyélte - kétségtelen persze, hogy ez egy ronda történet, nem egy Oroszlán kaliberű szépség. A tessék-lássék módra, 1115 moziba lerakott életrajzi drámától senki sem várta, hogy eleven jelenség lesz a toplistán, ám 4 millió dollár alatti nyitánya még így is hervasztó. Igaz azonban, hogy a történet nem tarthatott számot széles körű érdeklődésre - itt csak a díjszezonos rásegítés hozhatott volna értékelhető bevételeket, azt pedig nem sikerült kiharcolni. A 7 millió dolláros költségvetés, és talán még a 10 millió is befogható.Jason Blum az executive producere The Resurrection of Gavin Stone című drámai vígjátéknak is, ami a keresztény közönség figyelmére apellált a kevesebb mint 900 mozijában. A film egy gyerekszínészként sikeres, felnőttként azonban kiégett fickóról szól, aki vallásosnak tetteti magát, hogy megkapja Jézus szerepét egy készülő darabban. Biztos sok a móka és kacagás, no meg a tanulság, és hősünk kétségtelenül meg is keresztelkedik a film végén, ám mindezt csak 1,4 millió dollár értékben kívánták nyomon követni. A 2 milliós büdzsé még kibírja.Az A24 erre a hétvégére már 650 mozit szerződtetett a 20th Century Women című drámának, melyben Annette Bening, Greta Gerwig és Elle Fanning viszik a prímet. A Kezdők rendezőjének két Golden Globe-ra jelölt filmjére 1,4 millió dollár folyt be most, amivel meg is kezdte az utat a süllyesztőbe. Az Oscar-jelölések még hozhatnak kis mentőövet Bening révén, de végső soron nem számolhat többel a forgalmazó, mint 4 millió dollár.> korábbi filmekA számolás joga a harmadik helyre csúszott, ám 16 milliós harmadik köre igazán figyelemreméltó. A Fox drámája 84 millió dollárnál jár, egy hét múlva - bizonyára egy legjobb filmes Oscar-jelöléssel a zsebben - pedig túl is lesz a százas határon.A Zsivány Egyes: Egy Star Wars-történet bevétele 512 millió dollárhoz ért, a nemzetközi összeg pedig a félmilliárdot verdesi alulról. Mindez azt jelenti, hogy a Disney bemutatója átlépte az egymilliárd dollárt világviszonylatban. Ez a negyedik filmje a stúdiónak 2016-ból (az Amerika Kapitány: Polgárháború, a Szenilla nyomában és a Zootropolis - Állati nagy balhé után), ami végrehajtja ezt a bravúrt, és más nem is képviselte magát eme határ fölött tavaly.A múlt héten megfeneklő brancs tovább mélyíti válságát: a Monster Trucks az egyetlen, aminek 45%-on belül sikerült tartania veszteségeit, vagyis Az éjszaka törvénye és a Patriots Day is kíméletlenül a porba hullott. Még a jól startoló The Bye Bye Man is irdatlanul magas, 74%-os zuhanást kénytelen elkönyvelni.> végszó & ami jönA hasonló, MLK-hétvégéket követő hétvégéket ütötte a mostani az összforgalmat tekintve: ebben az évtizedben csak 2015 volt termékenyebb ilyenkor. Az érdem persze a Széttörvéjé, ami csaknem duplázta a prognózisokat, és így a xXx: Újra akcióban gyengélkedését szinte teljesen elfedi. A január zárulhat a Shyamalan-thriller újbóli diadalával, ezt két kérdéses versenyző próbálja megdönteni: a rossz visszhanggal megvert Egy kutya négy élete című családi film és az Underworld: Vérözön fogadtatása alapján túl sok babérra nem ácsingózó A Kaptár: Utolsó fejezet is próbálkozna 20 millió fölé kúszni. Jön még Az alapítóhoz hasonlóan partvonalra szorult, de kereskedelmileg hangyányit kezelhetőbb Arany című dráma Matthew McConaugheyjel.
horror thriller box office xxx split drama action paramount universal sequel shyamalan annette bening biopic weinstein jason blum a24 the founder xxx return of xander cage Ajánlott bejegyzések:
http://aeonflux.blog.hu/api/trackback/id/tr4912145913
2017.01.22. 19:03:13
Ismét egy Paramount bukás. Nem lesz ennek jó vége :(	Válasz erre dzsoker1976
2017.01.23. 07:48:45
Ahogy ma reggel hallottam a hírekben az Egy kutya négy élete annyira rossz visszhanggal rendelkezett,hogy még sem mutatják be az amerikai mozikban.Legalábbis a héten biztosan nem.	Válasz erre Adam Van Helsing
2017.01.23. 10:49:21
@dzsoker1976: Valami állatvédős botrány van körülötte (az egyik kutyát a forgatáson valami vizes jelenetre kényszerítették, és erről van videó), ezért törölték.	Válasz erre dzsoker1976
2017.01.23. 11:03:05
Igen,én is ezt hallottam.	Válasz erre Atkakukac1989
2017.01.23. 11:38:07
Michael Keaton lassan kaphatna már valami komolyabb szobrocskát. Évről évre letesz tök jó alakításokat. Nyilván most mekivezérként nem nyerhet, de ha így folytatja, én örülnék, ha a nyertes között látnám hamarosan.
A Paramount egyszerűen rossz filmeket támaszt fel. Idei programjuk is Baywatch, Körök, új Péntek 13. Ez komoly?
Siker lesz: Transformers 5
Talán siker lesz: Ghost in the shell.
Ez így nagyon gyér.	Válasz erre dzsoker1976
2017.01.23. 12:59:21
Keatonnek már a Birdman-ért meg kellett volna kapnia az Oscart.Nem is értem,hogy a kis vörös egy mimikával rendelkező gyereket egyáltalán kik találták jelölésre érdemesnek,nemhogy még az Oscart is neki adták a semmilyen alakításáért.	Válasz erre Mégsem